
1. Evoluţia situaţiei internaţionale după atentatele teroriste din 11.09.2001 din SUA 

 

Statele Unite au fost lovite, la 11 septembrie a.c., de cea mai puternică acţiune teroristă lansată vreodată care a vizat puncte nevralgice ale celor mai importante metropole americane, New York şi Washington.

Două avioane care efectuau curse interne au lovit, la un interval de câteva minute, cele două turnuri gemene ale complexului World Trade Center. Alte două avioane s-au prăbuşit, în aceiaşi zi, unul în Pennsylvania şi altul la Washington, asupra unei aripi a clădirii Pentagonului, sediul Ministerului Apărării.

*

● Reacţii internaţionale privind atentatele asupra SUA

 

Preşedintele rus, Vladimir Putin, a afirmat, într-o telegramă trimisă omologului său american, George W. Bush, imediat după atentate că ”astfel de acte inumane nu trebuie să rămână nepedepsite”. 

“Forţele ruse de apărare antiaeriană au luat măsuri antiteroriste în urma atentatelor comise”, a anunţat serviciul de presă al Armatei aerului. “Forţele de apărare antiaeriană ale Rusiei sunt în permanenţă în stare de alertă”, a adăugat şeful acestui serviciu, Aleksandr Drobîşevski.

“Preşedintele rus a convocat o reuniune a miniştrilor însărcinaţi cu problemele de securitate (Interne, Apărare, Servicii de securitate), în timp ce trupele ministerului rus de Interne au fost puse în stare de alertă”, a declarat generalul Viaceslav Tihomirov, comandantul acestor trupe. “Am întărit protecţia clădirilor oficiale importante, precum şi a înteprinderilor care furnizează serviciile vitale pentru populaţie, la Moscova şi în restul ţării”, a declarat el. 

▪

Imediat după atentate, sediul NATO de la Bruxelles şi cartierul general al forţelor aliate de la Mons, în sudul Belgiei, au fost puse în stare de maximă alertă. Avioane de luptă au fost puse în stare de alertă pentru a para toate atacurile aeriene, în special în Franţa şi Marea Britanie. Secretarul general al NATO, George Robertson, a lansat un apel la lupta comună a comunităţii internaţionale împotriva terorismului. Acesta a convocat o reuniune de urgenţă a Consiliului permanent al NATO şi a afirmat că ţările membre ale Alianţei trebuie să facă front comun împotriva ”flagelului terorismului”, după atacurile produse în Statele Unite.

▪

Primul-ministru belgian, care este preşedintele în exerciţiu al Uniunii Europene şi preşedinta Parlamentului European au condamnat aceste “acte barbare” şi au exprimat solidaritatea Uniunii Europene cu poporul american în aceste momente tragice. Preşedintele Comisiei Europene a declarat că europenii trebuie ”să fie de partea americanilor şi a tuturor oamenilor din lume care iubesc pacea, pentru a condamna şi rezista terorismului în cei mai mari duri termeni cu putinţă”.

Declaraţia prezentată la Bruxelles de către preşedinţia belgiană a Uniunii Europene, asigură că: “Guvernul şi poporul american pot conta pe solidaritatea noastră şi deplina noastră cooperarea pentru a se face dreptate”. “Cei care sînt responsabili de ajutorul, susţinerea şi adăpostirea autorilor, organizatorilor şi finanţatorilor acestor acte vor trebuie să dea explicaţii”.

▪

Secretarul general al ONU, Kofi Annan, a condamnat, la rândul său, aceste atentate. ”Nu există nici un dubiu că atacurile au fost acte deliberate de terorism, planificate şi coordonate cu atenţie, pe care le condamn în mod absolut. Terorismul trebuie combătut cu fermitate, oriunde se manifestă”, a declarat K. Annan.

▪

China s-a declarat “îngrozită” iar preşedintele Jiang Zemin a trimis un mesaj preşedintelui Bush în care îşi exprimă simpatia pentru guvernul şi poporul american.

“NATO trebuie să se consulte cu ţările din afara Europei înainte de a acţiona, ca urmare a atacurilor teroriste împotriva Statelor Unite”, a declarat adjunctul ministrului chinez de Externe, Wang Guangya. “Orice acţiune de pedepsire a teroriştilor va avea implicaţii pentru alte regiuni, de aceea e mai bine să aibă loc consultări”, a declarat G. Wang. “NATO este o organizaţie militară regională în cadrul Europei, de aceea, dacă o acţiune este întreprinsă în afara Europei, ea va avea implicaţii. De aceea cred că sunt necesare consultări”, a adăugat acesta.

▪

Israelul a ordonat evacuarea tuturor misiunilor sale diplomatice din lume. Mai multe organizaţii israeliene din Statele Unite şi-au evacuat clădirile: sediul Conference of Presidents Major American Jewish Organizations şi United Jewish Communities, iar Jewish Community Center din Washington a fost închis din motive de precauţie.

De asemenea, Israelul şi-a oferit ajutorul Statelor Unite, ”ţinând cont de experienţa sa în combaterea terorismului”, a declarat purtătorul de cuvânt al premierului israelian Ariel Sharon. Premierul israelian a convocat, în aceeaşi zi cu comiterea atentatelor asupra SUA, cabinetul de securitate pentru evaluarea situaţiei, aviaţia militară israeliană a fost pusă în stare de alertă maximă, iar spaţiul aerian israelian a fost închis pentru o perioadă de 24 de ore.

▪

Yasser Arafat, preşedintele Organizaţiei pentru Eliberarea Palestinei, a condamnat ferm aceste atentate, pe care le-a calificat drept ”crime împotriva umanităţii”. 

▪

Preşedintele pakistanez, generalul Pervez Musharraf, i-a promis preşedintelui George W. Bush că va acorda întregul sprjin al ţării sale în lupta împotriva terorismului după atentatele devastatoare care au avut loc la New York şi Washington. “Noi considerăm terorismul drept un lucru malefic care ameninţă comunitatea mondială”, a declarat Pervez Musharraf. “Toate ţările trebuie să îşi concentreze eforturile pentru această cauză comună”, a adăugat el, promiţând “cooperarea nelimitată” a Pakistanului.

Regimul taliban aflat la putere în Afganistan a negat faptul că Ossama bin Laden este la originea atentatelor comise în Statele Unite. Ambasadorul din Pakistan al regimului taliban aflat la putere în Afganistan, care îl adăposteşte pe Ossama bin Laden, suspectat că a organizat aceste atentate, a condamnat aceste acţiuni şi a solicitat deschiderea unei anchete. 

▪

Cancelarul german, Gerhard Schröeder, şi-a anulat participarea la “summit-ul reformatorilor”, la care ar fi trebuit să participe, la 15 septembrie a.c., la Stockholm, 14 şefi de stat şi de guvern.

▪

Preşedintele francez, Jacques Chirac, şi-a întrerupt o călătorie în estul Franţei, pentru a reveni la Paris, unde şi-a exprimat “emoţia imensă” după aceste ”atentate monstruoase”. “Poporul francez este de partea poporului american", a declarat J. Chirac înaintea reuniunii de urgenţă a Consiliului de Miniştri al Franţei.

▪

Regina Elisabeta a II-a, a Angliei, a adresat condoleanţe preşedintelui american, George Bush, iar premierul Tony Blair s-a declarat “teribil de şocat”. "Acest terorism în masă este noul flagel al lumii contemporane. El este perpetuat de fanatici care sunt total indiferenţi la caracterul sacru al vieţii umane", a declarat T. Blair.

▪

“Guvernul suedez a creat o celulă de criză, formată din consilieri guvernamentali, pentru a lua toate măsurile necesare asigurării securităţii”, a declarat premierul suedez Göran Persson. “Este cea mai mare agresiune împotriva democraţiilor liberale. Ea nu vizează doar societate şi guvernul american, ci întreaga lume diplomatică”, a mai spus acesta. 

▪

Premierul japonez Junichiro Koizumi a prezentat punctul de vedere al autorităţilor de la Tokio care vor continua să susţină Statele Unite şi în cazul în care acestea vor decide luarea de măsuri pentru atacurile suferite. “Japonia susţine poziţia americană potrivit căreia Statele Unite nu vor pleca niciodată capul în faţa terorismului. De asemenea, trebuie să dăm dovadă de o atitudine fermă”, a spus el. 

“Atentatele teroriste asupra World Trade Center din New York şi asupra clădirii Pentagonului de la Washington ar putea declanşa un război”, a apreciat secretarul general al guvernului japonez şi principalul colaborator al premierului Junichiro Koizumi. “Dacă adoptăm o vizune pe termen lung, atacurile teroriste ar putea deveni catalizatorul unui război”, a apreciat Yasuo Fukuda, purtătorul de cuvânt al guvernului. “Însă, pentru a fi corecţi trebuie să spunem că atacuri teroriste s-au mai produs în Statele Unite. Cred că este potrivit să analizăm atentatele în acest context”, a adăugat Y. Fukuda. “Nu ştim cum ar putea Japonia să coopereze în caz de război şi va trebui să examinăm situaţia cu multă atenţie. Totul depinde de cum definim noi noţiunea de război”, a mai declarat Y. Fukuda.

▪

Condamnări formale ale atentatelor au fost exprimate de ţări, în mod tradiţionale, ostile Statelor Unite. Liderul cubanez, Fidel Castro, şi-a exprimat “durerea şi tristeţea”, în timp ce un purtător de cuvânt al Ministerului nord-corean de Externe a declarat că atacurile “sunt un şoc pentru comunitatea internaţională, luată prin surprindere”. 

▪

Preşedintele irakian, Saddam Hussein, a apreciat că “independent de sentimentele umane contradictorii în privinţa a ceea ce s-a petrecut în Statele Unite, această ţară a recoltat spinii politicii sale semănaţi de liderii săi în întreaga lume”. Pe de altă parte, el a afirmat că Statele Unite “nu au lăsat nici un loc în lume în care să nu fi ridicat un monument simbolic al actelor lor criminale, indiferent că este vorba de Japonia, victima unei distrugeri nucleare (..), sau de Vietnam ori Irak”.

▪

Ministerul norvegian al Afacerilor Externe a anunţat, întărirea măsurilor de securitate în jurul şefului diplomaţiei norvegiene, Thorbjoern Jagland, membru al comisiei Mitchell de anchetare a violenţelor din Orientul Mijlociu.

▪

La rândul ei, “poliţia poloneză, a luat măsuri suplimentare de protecţie în jurul reprezentanţelor diplomatice ale Statelor Unite şi ale Israelului, precum şi a aeroporturilor poloneze”, a anunţat Pawel Biedziak, purtător de cuvânt al poliţiei.

▪

Ministrul ceh al Apărării, Jaroslav Tvrdik, aflat în vizită în Slovacia, a revenit urgent în Cehia şi a convocat o reuniune de criză la Ministerul Apărării.

*

● Reuniunea Consiliului Permanent al NATO

 

Consiliul Permanent al NATO, reunit de urgenţă, la 12 septembrie a.c. la Bruxelles, la nivel de ambasadori, a luat în discuţie posibila aplicare a Articolului 5 al Tratatului Atlanticului de Nord, semnat la 24 aprilie 1949, la Washington, care stipulează faptul că “orice atac armat împotriva unuia dintre statele aliate este considerat un atac împotriva întregii Alianţe”. Invocarea acestui articol, pentru prima dată în istoria organizaţiei, îi angajează pe membrii NATO să ia toate măsurile necesare, inclusiv să recurgă la forţă, pentru restabilirea securităţii. 

Cei 18 aliaţi ai Statelor Unite ale Americii din cadrul NATO se pregătesc să furnizeze un ajutor ”cu geometrie variabilă” în cazul în care preşedintele George W. Bush le-ar cere să acorde asistenţă unei eventuale operaţiuni de represalii împotriva celor consideraţi responsabili de atentatele teroriste din SUA. În cazul în care SUA cer oficial sprijinul aliaţilor pentru o operaţiune de represalii, aceştia au posibilitatea de a alege ce fel de tip de asistenţă sunt gata să furnizeze. 

“SUA pot conta pe sprijinul celor 18 state aliate în cadrul NATO”, a declarat secretarul general al NATO, George Robertson, la încheierea reuniunii. ”Mesajul nostru este următorul: suntem alături de SUA, iar actele autorilor crimelor abominabile nu vor rămâne nepedepsite”, a subliniat secretarul general al NATO. “Acest masacru demonstrează necesitatea intensificării combaterii terorismului, o luptă din care membrii Alianţei şi toate naţiunile cu adevărat civilizate trebuie să iasă învingători", a mai precizat secretarul general al NATO. “Consiliul NATO a decis că, dacă se stabileşte că acest atac a fost dirijat din străinătate contra Statelor Unite, el va fi asimilat unei acţiuni ce decurge din articolul 5 al Tratatului de la Washington”, a afirmat lordul G. Robertson. 

*

Unele dintre statele membre ale NATO au făcut deja primele oferte în legătură cu asistenţa pe care intenţionează s-o ofere SUA. 

Astfel, Franţa consideră că aliaţii nu se află încă ”în stadiul de identificare a mijloacelor”, după cum a precizat Ministerul Apărării de la Paris. Conform însă altor surse, Franţa şi-ar putea deschide spaţiul aerian pentru avioanele americane şi ar putea acorda aparatelor SUA autorizaţia de a folosi bazele sale aeriene. 

Pe aceeaşi temă, preşedintele Comisiei de apărare a Adunării Naţionale a Franţei, Paul Quiles, a apreciat că “nu se pune problema ca forţele armate franceze să participe la o acţiune militară dacă ele nu sunt asociate la pregătirea respectivei acţiuni”. 

Din partea Marii Britanii, aliatul tradiţional al SUA în Europa, nu există până acum nici un indiciu asupra formei de asistenţă pe care această ţară ar putea-o furniza Statelor Unite. 

În Germania, ministrul Apărării, Rudolf Scharping, a apreciat că ţara sa nu poate ”decide modalitatea şi detaliile concursului dat de armata germană decât atunci când vor fi cunoscute rezultatele anchetei americane privind stabilirea celor răspunzători de atentate, precum şi măsurile preconizate”. 

Orice intervenţie a militarilor germani în afara ţărilor membre ale NATO reclamă aprobarea de către Bundestag, o prevedere a Constituţiei germane, menţionând în acest context, din surse apropiate cercurilor militare de la Berlin, că Germania ar putea susţine în principal logistic o operaţiune de represalii lansată de SUA. 

În ceea ce priveşte Italia, SUA dispun în această ţară de importante infrastructuri militare, între care baza aeriană de la Aviano, considerată un veritabil avantpost american în Europa de sud, sau baza de la Sigonella, în Sicilia, una dintre cele mai mari baze militare americane din regiunea Mării Mediterane. De asemenea, armata americană este prezentă, alături de celelelalte state membre ale NATO, la Vicenza şi Neapole, unde se află sediul Comandamentului Sud al Alianţei Nord-Atlantice. 

Spania, la rândul său, ar putea să-şi deschidă spaţiul aerian în cazul declanşării unei operaţiuni de represalii de către SUA şi să pună la dispoziţia acestora bazele aeronavale de la Rota şi de la Moron de la Frontera. 

În ceea ce priveşte Portugalia, această ţară propune ”o cooperare în sectoarele poliţienesc, de securitate, de informaţii şi chiar militare”, după cum a indicat ministrul afacerilor externe, Jaime Gama. 

Polonia, stat nou-venit în rândurile NATO, este gata să propună pentru participarea la eventuala operaţiune a SUA unitatea sa de elită GROM, specializată în lupta împotriva terorismului, după cum a declarat preşedintele acestei ţări, Aleksander Kwasniewski. 

În ceea ce priveşte Republica Cehă, armata sa ar putea participa cu o companie de specialişti în protecţia chimică sau cu o unitate de intervenţie rapidă. Ministrul de externe ceh, Jan Kavan, a evocat, de asemenea, o ”cooperare la nivelul colectării de informaţii, deja în curs, sprijin logistic, autorizarea survolării Cehiei şi a tranzitării teritoriului ţării sale”. 

Grecia ar putea oferi unele facilităţi la Souda, unde SUA dispun de o bază aeronavală, dar nu se pune problema unei participări militare directe, după cum a informat Ministerul elen al Apărării. 

Norvegia nu a precizat nici ea mijloacele pe care le-ar putea pune la dipoziţie în cazul unei solicitări din partea SUA, dar Ministerul Apărării de la Oslo a promis că va răspunde pozitiv ”unei eventuale cereri de sprijin militar”. 

Danemarca a făcut cunoscut că este gata să trimită soldaţi pentru a participa la o acţiune comună a Alianţei. Guvernul danez, însă, care trebuie să aibă aprobarea parlamentului pentru o asemenea acţiune, nu a precizat care sunt mijloacele pe care intenţionează să le furnizeze.

*

● Reuniunea Consiliului permanent NATO-Rusia

 

Consiliul permanent comun NATO-Rusia s-a întrunit la 13 septembrie a.c., la Bruxelles, într-o reuniune specială pentru a examina urmările atentatelor teroriste comise asupra SUA. Alianţa Nord-Atlantică şi Rusia s-au declarat ”unite în hotărârea lor de a nu-i lăsa nepedepsiţi pe cei vinovaţi pentru acte atât de inumane ca acelea comise în SUA”, se arată în declaraţia comună adoptată la încheierea reuniunii speciale a Consiliului. 

”NATO şi Rusia cer întregii comunităţi internaţionale să se unească în lupta împotriva terorismului. NATO şi Rusia îşi vor spori cooperarea în cadrul Actului Fondator al Consiliului permanent NATO-Rusia pentru a lupta împotriva acestui flagel”, se arată în textul comunicatului. “Aliaţii şi Rusia au fost deja victime ale unor atacuri teroriste îndreptate împotriva civililor, dar amploarea oribilă a atacurilor din SUA este fără precedent în istoria modernă”, se mai arată în declaraţie. 

*

● Reuniunea UE privind protecţia transporturilor aeriene 

Miniştrii transporturilor din statele membre Uniunii Europene reuniţi, în 14 şi 15 septembrie a.c., în Belgia, într-o reuniune extraordinară consacrată evaluării situaţiei din domeniul aerian, ca urmare a atentatelor teroriste întreprinse împotriva SUA prin deturnarea a patru avioane americane, au analizat actuala situaţie a reţelei de trafic aerian şi a măsurilor de securitate luate de statele membre UE după atentatele comise. 

În plus, “Cei 15” au încercat să stabilească o poziţie comună înaintea reuniunii de la Montreal a Adunării Organizaţiei Aviaţiei Civile Internaţionale (OACI). Miniştrii prezenţi la reuniune au recomandat OACI întărirea normelor de protecţie a traficului aerian prin adoptarea unui sistem de control internaţional. 

“UE propune impozitarea kerosenului pe rutele interne de zbor”, a anunţat ministrul belgian al transporturilor, Isabelle Durant. ”A existat unanimitate ca statele europene să propună această măsură de impozitare în cadrul următoarei adunări a Organizaţiei Aviaţiei Civile Internaţionale”, a precizat ministrul belgian. 

Potrivit documentului final al reuniunii, “Cei 15” propun, de asemenea, ca OACI - a cărei adunare generală va începe la 25 septembrie a.c. la Montreal - să fie dotată cu un dispozitiv pentru a controla aplicarea noilor măsuri de securitate. 

Participanţii au aprobat, de asemenea, constituirea unui grup de lucru privind armonizarea normelor de securitate aeriană în Europa şi care va prezenta un prim raport la următoarea reuniune a miniştrilor transporturilor din UE, prevăzută să aibă loc la 15 octombrie 2001.

*

● Rezoluţia Congresului SUA privind combaterea terorismului

 

Preşedintele SUA, George W Bush, a declarat, la 14 septembrie a.c., stare de urgenţă naţională ca urmare a continuării ameninţărilor cu noi atacuri după atentatele comise asupra unor obiective importante din New York si Washington. 

”Declar stare de urgenţă naţională din cauza atacurilor teroriste asupra World Trade Center din New York şi a Pentagonului precum şi ca urmare a continuării ameninţărilor cu noi atacuri împotriva SUA”, se arată într-o scrisore adresată Congresului SUA de preşedintele George W Bush.

Ca urmare a solicitărilor preşedintelui american, senatul SUA a votat, în unanimitate, o rezoluţie prin care îl autorizează pe preşedintele George W. Bush să “recurgă la toată forţa necesară împotriva acelor naţiuni, organizaţii sau persoane despre care se ştie că au plănuit, autorizat, colaborat sau comis atentatele teroriste”. 

La rândul său, în aceeaşi zi, Camera Reprezentanţilor a aprobat rezoluţia privind folosirea forţei în combaterea terorismului, oferind, astfel, preşedintelui american “prerogative de război extinse”.

În acest fel, Rezoluţia comună a celor două Camere ale Congresului SUA îl autorizează pe preşedintele american să folosească “forţa necesară şi adecvată împotriva naţiunilor, organizaţiilor sau persoanelor care au planificat, autorizat, comis, sau au ajutat să se comită atentatele teroriste cu scopul de a preveni, pe viitor, orice act de terorism internaţional din partea acestora”. În acest sens, trebuie menţionat şi faptul că s-a aprobat de către Congresul american punerea la dispoziţia preşedintelui SUA a sumei de 40 de miliarde de dolari pentru desfăşurarea acţiunilor necesare privind combaterea terorismului. 

În comentariul său pe marginea acestui vot, analiştii politici apreciază că rezoluţia respectivă nu reprezintă o declaraţie oficială de război, dar este echivalentă cu aceasta, pentru că îl autorizează pe preşedintele George W. Bush, care este comandantul suprem al armatei, să recurgă la forţa militară. El trebuie, însă, în tot acest timp să ţină la curent Congresul şi să se consulte cu membrii acestuia. 

Rezoluţia Senatului SUA aminteşte de cea votată de Congres în 1991 pentru a-l autoriza pe fostul preşedinte american George Bush să intervină în războiul din Golf, împotriva Irakului.

*

● Proiect de lege privind combaterea terorismului în statul New York 

La 17 septembrie a.c., Guvernatorul statului New York, George Pataki, şi-a anunţat intenţia de a prezenta Adunării legislative locale un proiect de lege care întăreşte legislaţia împotriva terorismului. 

Proiectul de lege, care va fi înaintat spre dezbatere Camerei Reprezentanţilor statului New York, urmăreşte mărirea pedepselor aplicate împotriva persoanelor găsite vinovate de terorism. 

Documentul menţionat include o definiţie strictă a conceptului de “crimă teroristă”, respectiv orice act menit “să intimideze sau să facă presiune asupra civililor, să influenţeze un organism guvernamental” sau “să constituie o interferenţă în activităţile acestuia”. 

Potrivit aceluiaşi proiect de lege, sunt pedepsite, de asemenea, ameninţările teroriste, solicitarea sau acordarea de sprijin pentru comiterea unor delicte sau acte teroriste şi obstrucţionarea anchetelor privind astfel de acte. 

Documentul propune o relaxare a condiţiilor în care judecătorii pot pronunţa pedeapsa cu moartea împotriva persoanelor vinovate de crimă în cadrul unor acţiuni calificate drept teroriste.

*

● Alte propuneri privind modificări legislative

 

Ofensiva teroristă ar putea însemna renunţarea la o reglementare promulgată, cu 25 de ani în urmă, de preşedintele Gerald Ford, prin care se interzicea, în mod oficial, forţelor speciale americane să lichideze lideri străini. 

Secretarul de Stat american, Colin Powell, a recunoscut, la 16 septembrie a.c., că această reglementare, care datează din 1976, ar putea fi pusă în discuţie acum în noul context creat. “În cadrul planului nostru de campanie, vom trece totul în revistă, cum şi-a îndeplinit rolul CIA, cum şi l-a îndeplinit FBI, sau Ministerul de Justiţie”, a afirmat C. Powell. “Există legi care vor trebui schimbate, noi legi care vor trebui adoptate pentru a ne îmbunătăţi capacitatea de a răspunde la acest tip de ameninţare. Totul va fi revăzut”, a adăugat C. Powell.

Senatorul republican Richard Shelby a solicitat, în mod expres, ridicarea interdicţiei de a asasina lideri străini. Deoarece această reglementare a făcut obiectul unui decret prezidenţial, preşedintele SUA îl poate abroga fără să fie necesară aprobarea Congresului.

La rândul său, procurorul general John Ashcroft a solicitat o înăsprire a reglementărilor care ar putea constitui un obstacol în lupta antiteroristă, în special în materie de ascultare a convorbirilor telefonice.

Pe de altă parte, secretarul american al Apărării, Donald Rumsfeld, a apreciat că Statele Unite vor trebui să-şi creeze toate mijloacele de luptă împotriva reţelelor teroriste. “Asta înseamnă a-i urmări pe oameni şi a-i împiedica să facă ceea ce fac”, a declarat D. Rumsfeld.

 

● Cooperarea între serviciile de informaţii europene şi americane

 

Statele Uniunii Europene, care s-au confruntat în ultimii ani cu ameninţarea terorismului, dispun de numeroase servicii specializate.

Serviciile de informaţii europene sunt în stare de alertă pentru identificarea unor eventuali complici ai autorilor atentatelor din Statele Unite.

În Marea Britanie de problemele terorismului se ocupă secţiunea antitero a Scotland Yard. Aceasta coordonează anchetele la nivel naţional, în contact direct cu poliţia şi cu Ministerul de Interne. Scotland Yard are un serviciu specializat însărcinat cu informarea întreprinderilor şi a persoanelor fizice asupra riscurilor atentatelor. 

În Germania, lupta antitero este coordonată de Serviciul de Informaţii Externe (BND), care are 6000 de angajaţi, de Oficiul de protecţie al Constituţiei (informaţii interne), de poliţia criminală federală (BKA) şi de Parchetul General Federal. Oficiul de protecţie al Constituţiei dă publicităţii anual un raport despre activitatea organizaţiilor extremiste. Acesta se ocupă şi de problemele contraspionajului şi are un efectiv de 2.000 de angajaţi. Poliţia criminală federală lucrează în cooperare cu Parchetul general federal, singurul organism competent pentru cercetarea cazurilor de terorism.

În Franţa, lupta antitero este coordonată de două structuri: cea judiciară - secţia 14 a Parchetului din Paris - şi activitatea specifică a serviciilor de poliţie şi jandarmerie. 

În mediile franceze de informaţii se recunoaşte că schimbul de informaţii în legătură cu terorismul internaţional se traduce în mod concret prin contacte strânse între conducătorii diferitelor servicii naţionale, o cercetare concertată, investigaţii minuţioase şi atente şi elaborarea, printr-o colaborare cât mai strânsă, a unei părţi a analizelor.

În Belgia, lupta împotriva terorismului este coordonată de Serviciul de informaţii - Securitatea statului şi de “celula GIA” - Grupul de intervenţie antitero - a Ministerului de Interne.

În Spania, activităţile domeniului antitero sunt desfăşurate de Direcţia Generală a Poliţiei, de garda civilă şi de serviciile de informaţii militare (CESID). Toate cele trei servicii deţin un departament de luptă specializat, împreună cu servicii proprii operaţionale şi de informaţii. Coordonarea activităţii acestora este realizată de Secretariatul de stat pentru securitate. 

În Statele Unite, serviciile de informaţii sunt solicitate de către autorităţile federale, în pofida deficienţelor evidente ale activităţii lor înaintea atentatelor de la New York şi Washington, pentru a colecta maximum de informaţii, cu scopul de a putea identifica executanţii şi ţările sau organizaţiile care le protejează. În această misiune, serviciile americane de informaţii au primit un sprijin intens din partea unora din omologii lor aliaţi începând cu serviciile germane, britanice, canadiene şi franceze - sub forma unui schimb de informaţii care se doreşte organizat, cvasiinstituţional şi permanent în materie de informaţii sensibile.

Pentru serviciile de informaţii americane, cooperarea interinstituţională internaţională este o activitate prealabilă oricărei iniţiative ulterioare care ar avea drept obiectiv să stabilească “un plan global” şi multiplu al unor riposte militare. Înainte de a pune la punct diversele opţiuni în materie de represalii, Statele Unite trebuie să prelucreze o gamă largă de informaţii, pentru a stabili, cu mare precizie şi fiabilitate extremă, lanţul responsabilităţilor în rândul autorilor acestor “acte de război”. 

Confruntat cu bănuielile care au planat asupra teroristului Ossama bin Laden, după operaţiunile lansate în august 1998 împotriva a două ambasade americane din Africa, Pentagonul a făcut apel la tiruri cu rachete Tomahawk asupra taberelor de antrenament ale unor terorişti din Afganistan şi asupra unei uzine farmaceutice din Sudan, suspectată că produce, potrivit informaţiilor americane, substanţe chimice. În total, au fost lansate 70 de tiruri cu rachete Tomahawk. Ossama bin Laden şi o parte a trupelor sale, în tabăra de la Kandahar (Afganistan), au supravieţuit atacului, în timp ce SUA, somate de ONU, nu au fost capabile să furnizeze probele în legătură cu pretinsa fabricare de substanţe chimice, în scopuri militare, la uzina din Khartoum (Sudan).

În faţa unui adversar “invizibil”, care nu este un inamic de stat clasic, 

ceea ce s-a obţinut pentru viitorul imediat este decizia cooperării transfrontaliere între serviciile secrete şi deschiderea “clubului” informaţiilor pentru statele candidate la aderarea la NATO. 

*

● Situaţia actuală

Coaliţia internaţională pe care SUA doresc să o realizeze pentru a iniţia riposta începe să prindă contur, cuprinzând atât aliaţi tradiţionali ai Americii din şi din afara NATO, cât şi ţări care nu au relaţii apropiate cu administraţia americană. Este foarte posibil ca, tocmai faţă de aceste state, SUA să trebuiască, la un moment dat, să onoreze angajamentele pe care şi le-au asumat în momentul în care au solicitat şi au obţinut sprijinul.

În Europa, toţi cei 18 aliaţi din NATO s-au declarat fără echivoc alături de SUA în cazul acţiunilor de retaliere.

După ce preşedintele V. Putin a declarat că va sprijini SUA în lupta împotriva terorismului, Rusia a făcut un prim pas în direcţia oferirii unui ajutor concret într-o operaţiune militară de retaliere. Rusia nu exclude posibilitatea de a acorda Statelor Unite dreptul de a folosi bazele ruse din fostele republici sovietice din Asia Centrală, în cazul lansării de represalii asupra Afganistanului.

Oficialii pakistanezi au început demersurile pe lîngă reprezentanţii talibani, cărora le-au transmis cererea SUA ca Ossama bin Laden să fie predat în trei zile, în caz contrar Afganistanul urmând să fie ţinta acţiunilor militare ale SUA. Mesajul a fost transmis de şeful serviciilor pakistaneze de spionaj (ISI), Mahmood Ahmed, fost ambasador în Afganistan, Ministrului de Externe al guvernului taliban, Ahmed Mutawakel. 

“Timpul este scurt şi trebuie să rezolvaţi această problemă”, i-a spus Mahmood Ahmed Ministrului de Externe afgan. El a adăugat că toate indicaţiile referitoare la originea atacului asupra SUA arată că acesta a venit din Afganistan şi a subliniat că Pakistanul este decis să urmeze prevederile legislaţiei internaţionale în materie de terorism.

A. Mutawakel a precizat că problema va trebui să fie tranşată de instanţa supremă a Afganistanului condusă de liderul suprem al Talibanilor, mollahul Mohammed Omar. 

Atitudinea unor foste republici sovietice devine foarte importantă în perspectiva viitoarei operaţiuni militare. Conform declaraţiilor oficialilor din ţări ca Tadjikistan, Kazahstan sau Uzbekistan, nu se poate afirma că aceste ţări vor permite SUA să folosească anumite facilităţi de pe teritoriul lor.

Adjunctul ministrului georgian al Apărării, Guela Bejuaşvili, a declarat, la Tbilisi, că ţara sa este pregătită să pună bazele militare şi aeroporturile la dispoziţia comunităţii internaţionale, în vederea unei eventuale operaţiuni antiteroriste. El a precizat că o decizie finală în acest sens trebuie luată de preşedintele Eduard Şevarnadze şi de Parlament. O astfel de decizie, mai ales dacă dacă este vorba despre represalii declanşate exclusiv de americani, ar provoca nemulţumirea Rusiei, care deja are relaţii tensionate cu fosta republică sovietică.

Preşedintele iranian, Mohammad Khatami, a apreciat că este necesar ca lupta împotriva terorismului să fie încredinţată Organizaţiei Naţiunilor Unite, avertizând şi asupra oricărei “reacţii precipitate” după recentele atentate. “Iranul consideră că Naţiunile Unite, care reunesc toate guvernele, sunt locul potrivit pentru a găsi căile convenabile şi corecte pentru a elimina terorismul”, a afirmat M. Khatami, într-un mesaj adresat secretarului general al ONU, Kofi Annan.

Republica Populară Chineză şi-a anunţat, la 18 septembrie a.c., disponibilitatea de a discuta orice propunere de combatere a terorismului internaţional în cadrul Consiliului de Securitate al ONU. 

Purtătorul de cuvânt al Ministerului chinez de externe, Zhu Bangzao, a declarat că orice acţiune militară produsă ca ripostă faţă de atentatul din SUA va necesita o bază de “dovezi concrete”, reclamând executarea acesteia în limitele impuse de legislaţia internaţională şi evitarea prejudicierii unor oameni nevinovaţi. 

În schimbul suportului acordat, China solicită SUA “sprijin şi înţelegere în confruntarea cu separatiştii din regiunile chineze nord-vestice Xinjiang (cu populaţie majoritar musulmană), Tibet şi Taiwan”.

Preşedintele francez, Jacques Chirac, a afirmat la 18 septembrie a.c. la Washington, cu prilejul vizitei pe care o efectează în SUA, că “o cooperare militară a Franţei într-o intervenţie militară a Statelor Unite împotriva teroriştilor este posibilă, cu condiţia unei concertări prealabile pe obiective şi modalităţi”. “Cooperarea militară, desigur, este posibilă, dar pe măsură ce ne vom concerta eforturile asupra modalităţilor de acţiune”, a declarat J. Chirac.

Preşedintele Franţei este primul lider străin primit de preşedintele american de la atacurile teroriste din 11 septembrie a.c. 

2. Lucrările summit-ului Ucraina - Uniunea Europeană 

 

Preşedintele ucrainean, Leonid Kucima, a deschis, la 11 septembrie a.c., la Ialta, summit-ul Ucraina-Uniunea Europeană, care a fost axat pe continuarea reformelor economice şi pe respectarea democraţiei în această fostă republică sovietică.

Experţi ai UE au subliniat că discuţiile purtate s-au referit şi la o posibilă participare a Ucrainei în cadrul forţei internaţionale de menţinere a păcii în Macedonia.

“Cei 15” au apreciat că este necesară menţinerea unei prezenţe militare în Macedonia şi au evocat posibilitatea lărgirii acestei forţe, care ar putea include ţări care nu sunt membre ale NATO, cum ar fi Rusia şi Ucraina.

La lucrările summit-ului au participat preşedintele Comisiei Europene, Romano Prodi, înaltul reprezentant al UE pentru politică externă, Javier Solana, premierul belgian, Guy Verhofstadt şi şeful diplomaţiei belgiene, Louis Michel.

“Vom acţiona împreună în ceea ce priveşte reformele politice şi economice din Ucraina”, a declarat Romano Prodi. Premierul belgian, a cărui ţară asigură preşedinţia semestrială a UE, a subliniat importanţa acestui summit pentru Europa.

UE intenţionează să obţină asigurări din partea Ucrainei referitoare la transparenţa următoarelor alegeri legislative, prevăzute să se desfăşoare în martie 2002 şi vrea să încurajeze redresarea economică a ţării.

Uniunea Europeană a semnat, în 1994, un acord de parteneriat şi cooperare cu Ucraina, însă a refuzat să-i acorde acesteia statutul de membru asociat din cauza slabelor perfomanţe din domeniul economic. 

 

3. Situaţia din Macedonia 

 

Autorităţile din Macedonia au acceptat principiul menţinerii unei “forţe reduse” a NATO pe teritoriul ţării după 26 septembrie a.c., dată prevăzută iniţial pentru retragerea trupelor Alianţei Nord-Atlantice angajate în operaţiunea “Essential Harvest”, de colectare a armelor deţinute de gherila etnicilor albanezi. 

Acest tip de “forţă uşoară”, la care a făcut referire secretarul general al NATO, George Robertson, ar avea ca misiune protejarea observatorilor civili internaţionali care se deplasează în zonele din nordul şi nord-vestul Macedoniei, considerate mai “sensibile”. 

După cum a relevat o importantă oficialitate macedoneană, respectiva forţă va include între 150 şi 200 de militari. ”O forţă mai importantă ar crea probleme şi ar diviza ţara”, a afirmat aceasta. 

Pe aceeaşi temă, un diplomat occidental, aflat în vizită la Skopje, a vorbit însă despre cel mult o mie de soldaţi. ”Cele două părţi au în vedere, oricum, o prezenţă relativ redusă a NATO”, a explicat diplomatul occidental, cu precizarea că acordul referitor la efectivele respectivei forţe nu a fost încă finalizat. 

Teama de apariţia unui “vid de securitate” după plecarea trupelor aliate şi problema asigurării protecţiei observatorilor OSCE şi ai UE, a presat autorităţile macedonene şi ţările occidentale să aibă în vedere o prezenţă internaţională pe termen mai lung pe teritoriul fostei republici iugoslave. Ipoteza cea mai susţinută în legătură cu această prezenţă este cea a unei forţe compuse în special din soldaţi ai NATO, care să opereze în virtutea unui mandat al Organizaţiei Naţiunilor Unite. 

*

Parlamentul macedonean s-a reunit, la 17 septembrie a.c., pentru a dezbate o propunere de organizare a unui referendum în privinţa modificării Constituţiei, în favoarea lărgirii drepturilor minorităţii albaneze.

Analiştii politici consideră că această propunere are puţine şanse de a fi adoptată şi riscă să complice calendarul reformelor politice din această fostă republică iugoslavă.

Dezbaterea a fost iniţiată la solicitarea unui partid macedonean de dreapta, “Noua Democraţie”, care deţine cinci mandate din cele 120 ale parlamentului de la Skopje. Acest partid susţine că revizuirea Constituţiei, prevăzută de acordul politic semnat, la 13 august a.c., între principalele patru partide parlamentare din ţară, trebuie să obţină aprobarea populaţiei şi nu să fie decisă prin voinţa “elitei politice”.

Ideea unui referendum este respinsă de cele patru mari partide (două ale slavilor macedoneni şi două ale etnicilor albanezi), care deţin majoritatea în parlament.

 

 

 

4. Raportul UNICEF privind situaţia copiilor în lume

Deşi summit-ul mondial consacrat problemelor copiilor - sesiune extraordinară a Adunării Generale a Naţiunilor Unite -, ce urma să aibă loc la New York, în perioada 19-21 septembrie a.c., a fost amânat, la Paris a fost însă dat publicităţii, la 12 septembrie a.c., un raport privind situaţia copiilor în lume, realizat de Fondul Naţiunilor Unite pentru Copii (UNICEF).

“În pofida angajamentelor asumate de statele membre ale Organizaţiei Naţiunilor Unite la primul summit dedicat copiilor, în anul 1990, bilanţul ultimilor zece ani este extrem de divers”, se arată în raportul dat publicităţii. 

Conform aceluiaşi raport, “deşi s-a reuşit reducerea mortalităţii infantile înaintea împlinirii vârstei de cinci ani în ansamblu şi salvarea anuală a unui număr mai mare cu 3 milioane de copii decât în urmă cu zece ani, epidemia de HIV/SIDA a făcut să crească foarte mult rata mortalităţii postinfantile”. Se apreciază că, în prezent, “există în lume 1,4 milioane de seropozitivi cu vârste de sub 15 ani, dintre care 80% sunt copii africani. Peste 13 milioane de copii cu vârsta maximă de 14 ani sunt orfani, cel puţin unul dintre părinţii acestora fiind decedat din cauza SIDA. De asemenea, numărul copiilor scolarizaţi nu a mai fost niciodată atât de ridicat, dar peste 100 de milioane dintre ei - în majoritate fete - nu merg la şcoală şi peste 250 milioane de copii continuă să muncească în condiţii periculoase”.

“Generaţia copiilor născuţi în 1990 este cea mai numeroasă dintre toate cele ce au existat vreodată în lume: din 100 de copii, 55 s-au născut în Asia, 16, în Africa subsahariană şi 8 în ţările industrializate”. Potrivit raportului UNICEF, “33 de copii din 100 nu există oficial, ei neavând naţionalitate şi nici acte de identitate; ei nu au, aşadar, acces la şcolile şi la centrele de îngrijire medicală. Dintre aceşti copii, 32 au suferit de malnutriţie înaintea vârstei de cinci ani. Un sfert dintre ei nu au fost vaccinaţi. Accesul la apa potabilă sau la o reţea de asanare a apei rămâne - mai ales în Asia - o frână majoră în calea ameliorării bunăstării lor (..). În ciuda operaţiunilor de dezarmare ce sunt în curs în numeroase ţări, 300.000 de copii aparţin încă unor grupuri de gherilă”.

Raportul mai precizează că “nouă copii din 100 mor încă înainte de a împlini vârsta de cinci ani. O parte dintre aceste decese poate fi pusă pe seama vulnerabilităţii mamelor lor. În domeniul sănătăţii femeilor, ţările nu au făcut nici un progres simţitor”. 

“Date fiind obiectivele stabilite în 1990, noi nu ne-am ţinut promisiunile. Aş spune chiar că i-am trădat pe copii”, este de părere reprezentantul francez al UNICEF, Jacques Hintzy. 

